Source: http://docplayer.fi/3855562-Suunnitteluohje-matkapuhelimien-kuuluvuus-sisatiloissa-energiatehokas-uudis-ja-korjausrakentaminen.html
Timestamp: 2018-05-26 03:12:15+00:00
Document Index: 4481564

Matched Legal Cases: ['kko ', 'kko ', 'kko ', 'kko ', 'kko ', 'kko ']

SUUNNITTELUOHJE. Matkapuhelimien kuuluvuus sisätiloissa Energiatehokas uudis- ja korjausrakentaminen - PDF
Download "SUUNNITTELUOHJE. Matkapuhelimien kuuluvuus sisätiloissa Energiatehokas uudis- ja korjausrakentaminen"
1 SUUNNITTELUOHJE Matkapuhelimien kuuluvuus sisätiloissa Energiatehokas uudis- ja korjausrakentaminen 1
2 Sisältö Esipuhe... 3 Suunnitteluohje Tausta Toimintaympäristö Rakenteet... 5 Ikkunat... 5 Julkisivut... 7 Katot Matkapuhelinverkot ja päätelaitteet Tukiasemat Kuuluvuusongelmat Uudisrakentaminen Korjausrakentaminen Ratkaisumalleja Rakentamisen ratkaisut Julkisivujen RF-aukotus Ikkuna ilman pinnoitettettuja laseja Telepuolen ratkaisut Tukiasemaverkon tiivistäminen Passiiviset antenniratkaisut Kotitukiasemat, nk. Femtosolu-ratkaisut Aktiiviset toistimet Sisäverkkojärjestelmät Puhelimen taajuuden vaihtaminen Radiotaajuisen säteilyn terveysriskit Tutkimustietoa, lähdeluettelo Suunnitteluohje on tuotettu Rakennusteollisuus RT ry:n radiosignaalien kuuluvuusongelmia ja niiden ratkaisuja selvittäneessä projektissa, jota rahoittivat rakennusteollisuus, teleoperaattorit sekä ympäristöministeriö. Suunnitteluohjeen versio 1.0, julkaistu
3 Esipuhe Muutaman viime vuoden aikana on Suomessa tehty lisääntyvässä määrin havaintoja matkapuhelimien kuuluvuusongelmista ja muista häiriöistä rakennusten sisätiloissa. Vastaavaa ei ole raportoitu yhtä laajasti muissa vertailukelpoisissa maissa. Ongelmia on esiintynyt erityisesti uusissa, energiatehokkaissa ja kivipohjaisissa kerrostaloissa. Korjausrakentamisen osalta ongelma on liitetty asuinrakennusten energiatehokkuuden parantamiseen, erityisesti ikkunoiden vaihtoon. Toisaalta ongelma ei tunnu vaivaavan pientalokantaa, vaikka energiatehokkuus olisi viety lähes nollaenergiatasoon. Nykyisin toimivat tietoliikenneyhteydet ovat keskeinen osa yhteiskuntaa ja ne koetaan jokaisen ihmisen perustarpeiksi. Suomessa teleyritysten oikeuksia ja velvollisuuksia sääntelevät mm. viestintämarkkinalaki (393/2009) ja laki radiotaajuuksista ja telelaitteista (1015/2001). Perinteisesti matkapuhelinverkkoja on rakennettu niin, että RF (Radio Frequency = radiotaajuus) -kenttä pääsee tunkeutumaan sisätiloihin rakennuksen vaipan osista, joiden RF-vaimennus on riittävän matala. Jatkossa tulee miettiä muitakin tapoja, sillä rakentaminen ja rakennukset kehittyvät kohti lähes nollaenergiarakentamista, jolloin rakenteissa usein käytetään aikaisempaa enemmän vaimennusta aiheuttavia metallikalvoja ja verkkoja. Kuuluvuusongelmien laajuus on paljastunut varsin yllättäen. Tutkittua tietoa on niukasti ja ongelman ratkaisujen kehitys on vasta alkutekijöissään. Tässä suunnitteluohjeessa on esitelty joitakin rakenne- ja telepuolen vaihtoehtoja. Jatkossa tarvitaan uudenlaisia ratkaisuja, jotta mobiili tiedonsiirto ja signaalit tavoittavat käyttäjänsä moitteettomasti. Suunnitteluohje Tämän suunnitteluohjeen tarkoituksena on valaista mahdollisia syitä, jotka ovat viime vuosien aikana aiheuttaneet lisääntyviä ongelmia matkaviestimien käytölle sisätiloissa, lähinnä energiatehokkaissa uudiskohteissa ja silloin, kun korjausrakentaminen on kohdistunut rakennuksen energiatehokkuuden parantamiseen. Ohje on erityisesti suunnattu asuinkerrostalorakentamiseen. Kohderyhmänä ovat uudis- ja korjausrakennushankkeeseen ryhtyvät (rakennuttajat) ja heidän edustajansa (arkkitehdit, suunnittelijat, urakoitsijat jne.). Ohje soveltuu myös rivi- ja omakotitalokohteiden suunnitteluun, kun tavoitteena ovat erittäin energiatehokkaat ratkaisut. Ohjeen tavoitteena on antaa eväitä oikeansuuntaisten ratkaisuvaihtoehtojen valintaan riittävän korkealaatuisen matkapuhelimien käytettävyyden mahdollistamiseksi myös energiatehokkaiden rakennusten sisätiloissa. Asiaan tulisi kiinnittää huomiota mieluiten jo heti rakennushankkeen alkuvaiheessa. Ohje ei tule antamaan yhtä yksittäistä ratkaisua kuuluvuusongelmaan, vaan eri ratkaisuvaihtoehdoista on löydettävä kuhunkin tilanteeseen sopivat, kustannuste- 3
4 hokkaat ja teknisesti parhaan lopputuloksen takaavat ratkaisut. Niiden löytäminen vaatii aktiivista yhteistyötä suunnittelijoiden, rakentajien, tietoliikenneasiantuntijoiden ja viranomaisten välillä. 1 Tausta Osana ilmastonmuutoksen torjuntaa EU on hyväksynyt rakennusten energiatehokkuusdirektiivin vuonna Direktiivi velvoittaa jäsenvaltiot edistämään rakennusten energiatehokkuutta sekä uudis- että korjausrakentamisessa. Uudisrakennuksien tulee olla lähes nollaenergiarakennuksia viimeistään vuonna 2020, mutta myös korjausrakentamiselle tulee olla selvät vähimmäisvaatimukset. Suomessa siirryttiin kohti matalaenergiarakentamista jo vuoden 2010 tiukentuneiden energiamääräysten myötä, jotka edelleen tiukentuivat vuonna Samalla myös rakennusten energiatodistusten käyttöä on laajennettu sekä korjausrakentaminen on saanut ensimmäiset energiamääräyksensä. Pääasiassa rakennusten energiatehokkuutta on tehostettu mm. parantamalla lämmöneristävyyttä ja käyttämällä entistä energiatehokkaampia ikkunoita sekä tehokkaampia koneita, laitteita ja järjestelmiä. Varsinaisissa talojen rakenteissa tai rakennustavoissa ei ole tapahtunut suuria muutoksia viimeisten vuosikymmenten aikana. Kerros- ja rivitalot sekä useimmat julkiset rakennukset rakennetaan edelleen pääosin elementtirakenteisina. Kuuluvuusongelmien aiheuttajana on usein pidetty energiatehokkaita ikkunoita, joiden parantunut lämmöneristävyys on saatu aikaan käyttämällä nk. pinnoitettuja energiansäästölaseja (selektiivilaseja). Tällaisia laseja on ikkunoissa käytetty kuitenkin jo 1980-luvun alusta ja niiden käyttö muodostui käytännössä pakolliseksi uudisrakentamisessa vuonna 2003 voimaan astuneiden rakentamismääräysten myötä. Kuuluvuusongelmia seuraa erityisesti silloin, kun rakennuksen seinissä ja muissa rakenteissa käytetään yhtenäisiä tai verkkomaisia metallirakenteita. Metallia voidaan käyttää talojen rakenteissa mm. eristeiden pinnoilla seinissä, mutta myös pintamateriaalina julkisivussa. Perinteisesti betonielementeissä on tukirakenteena teräsraudoitus ja lämpörappauksen tukena käytetään usein tiheää metalliverkkoa. Energiatehokkaan ikkunan lämmöneristävyys perustuu pääosin lasin pinnoittamiseen sähköä johtavalla low-e -pinnoitteella. Pinnoitteet ovat joko metallien oksideja, tai nykyisin usein hyvin ohuita metallikerroksia. Vanhanaikaiset ikkunat olivat perinteisen puurakenteisen seinän ohella yksi rakennusten parhaiten radiosignaaleja läpäiseviä osia, sillä puun ja purun sekä pelkän ikkunalasin vaimennus on kohtuullisen pieni. Eräänä keskeisenä syynä kuuluvuusongelmien lisääntymiseen on ollut pyrkimys entistä nopeampaan sekä kapasiteetiltaan mittavampaan ja monipuolisempaan mobiiliviestintään. Tähän on päästy ottamalla käyttöön entistä korkeampia taajuusalueita. Korkeampien taajuuksien ongelmana on niiden heikompi rakenteiden läpäisykyky ja pienempi kantomatka. Eli varsinkin nopeiden ja monipuolisten datayhteyksien järjestäminen voimakkaasti vaimentavan rakennuksen sisäpuolelle 4
5 on varsin ongelmallista, ja joissakin tilanteissa mahdotonta ilman rakennuksen sisälle asennettavaa teletekniikkaa. Matkapuhelinverkkoja suunniteltaessa pyritään kaikkialla hyvään radiokuuluvuuteen. Tämä tulisi kuitenkin yrittää varmistaa ennen rakentamiseen ryhtymistä käyttäen apuna esim. operaattoreiden, suunnittelijoiden ja mahdollisesti viranomaisten asiantuntemusta. Radiokuuluvuus riippuu hyvin paljon alueen tukiasemien sijainnista, luonnonmuodoista, rakennuskannan tiheydestä ja muodosta sekä tietenkin siitä, kuinka paljon itse rakennukset vaimentavat radiosignaalia. Kun esteitä on paljon, ratkaisuna voidaan pitää tukiasemaverkon tiivistämistä. Tämäkään ei ole ongelmatonta, sillä kovin tiheän tukiasemaverkon pystyttäminen ja ylläpito ei aina ole taloudellisesti mahdollista. Lisäksi se on usein radioteknisesti haastavaa ja tietyissä tilanteissa jopa mahdotonta. Matalat taajuudet läpäisevät paremmin, kantavat laajemmalle kuin korkeat, mutta tiedonsiirtokapasiteetin kasvattaminen vaatii korkeampia taajuuksia, eli tiheämpää tukiasemaverkkoa. Nyrkkisääntönä voidaan pitää, että taajuuden kaksinkertaistaminen edellyttää tukiasematiheyden nelinkertaistamisen. 2 Toimintaympäristö 2.1 Rakenteet Rakennustekniseltä kannalta kuuluvuusongelmien lisääntymisen syitä ovat uudet RF-kenttiä vaimentavat, metallia sisältävät rakenteet. Levy-, kalvo- ja verkkomaisia metallirakenteita saatetaan käyttää jo lähes kaikissa julkisivun osissa; eristeissä, betonissa, rappauksissa, katteissa, ikkunoiden kehissä ja lasituksissa. Rakennuksen vaippa ei ole ainoa sisätiloissa kuuluvuuteen vaikuttava seikka. Kuuluvuus heikkenee sitä enemmän mitä syvemmällä rakennuksen rungossa tai alemmassa kerroksessa asiaa tarkastellaan, sillä välipohja- ja seinärakenteet, heijastukset sekä kasvava etäisyys lisäävät vaimennusta. Kenttä vaihtelee myös samassa huoneessa, tyypillisesti sitä enemmän, mitä viistommasta kulmasta signaali julkisivun kohtaa. Ikkunat Puukehäinen (karmi + puite), tavallisella pinnoittamattomalla rakennuslasilla lasitettu ikkuna ei muodosta merkittävää estettä matkapuhelimien toiminnalle. Markkinoilla on 1980-luvun alusta asti ollut pinnoitetuilla energiansäästölaseilla lasitettuja ikkunoita. Näiden toiminta perustuu lasin ohueen sähköä johtavaan pinnoitteeseen, jonka säteilyn läpäisyominaisuus on valikoiva (selektiivinen). Näkyvän valon spektri, aallonpituudet 380 nm 780 nm, samoin kuin vielä merkittävä osa auringon säteilyn spektriä läpäisee lasin, mutta huomattavasti pidempiaaltoinen, ih- 5
6 misistä ja huoneen pinnoista emittoituva lämpö- eli IR- (infrapuna, Infra Red) säteily heijastuu pinnoitteesta takaisin huonetilaan. Kuva 1 Energiansäästölasi läpäisee hyvin valoa (380 nm 780 nm), jota aurinkoenergiasta (300 nm nm) on puolet, mutta heijastaa merkittävän osan huoneen lämpösäteilystä (n x nm) takaisin. Matkapuhelintaajuudet ovat vielä paljon pidempiaaltoisia, tässä 10 cm 30 cm, joten pinnoitettu ikkunalasi heijastaa ne tehokkaasti (10 cm = nm). Kuva 2 Energiansäästö- eli nk. selektiivilasin toimintaperiaate. U-arvo = lämmönläpäisykerroin [W/m 2 K] = lämpöhukka g-arvo = aurinkoenergian kokonaisläpäisykerroin. 6
7 Ikkuna 1. Ei pinnoitteita Ikkuna 2. Yksi pinnoite Ikkuna 3. Kaksi pinnoitetta U-arvo 1.7 Wm2K 1.0 Wm2K 0.7 W/m2K RF 5 db = pieni 25 db = suuri 35 db = suuri Kuva 3 Ikkunan pinnoitteiden vaikutus U-arvoon ja RF-vaimennukseen. Julkisivut Tyhjiössä säteily etenee vaimennuksetta. Ilma aiheuttaa jo hieman radiosignaalin vaimennusta. Lautaverhoillun, puurunkoisen ja tavanomaisesti mineraalivillaeristetyn rakennuksen vaippa ei yleensä aiheuta ongelmia rakennusten radiokuuluvuuteen, ei edes tiiliverhoiltuna. Ennen betonisandwich-tekniikan yleistymistä 1960-luvulla asuinkerrostalojen julkisivut olivat tyypillisesti metallirakenteita sisältämättömiä massiivitiiliseiniä. Paksukin tiiliseinä vaimentaa radioaaltoja vähemmän kuin raudoitetut betonirakenteet. Merkittävästi metallisia hiloja, verkkoja ja tasoja sisältävät julkisivut, esimerkiksi betonisandwich-rakenteet, asettavat jo merkittävän esteen radiosignaalin moitteettomalle etenemiselle. Nykyisin on osittain siirrytty tekemään yhtenäinen, elementtisaumat ylittävä viimeistelyrappaus työmaalla. Rappauksen runkona käytetään tyypillisesti teräsverkkoa, joka vielä lisää julkisivun RF-vaimennusta. 7
8 Kuva 5 Esimerkkejä metallikerrosten vaimennusvaikutuksista (Lähde: TTY). Katot Kattorakenteiden ja materiaalien vaikutus koko kerrostalon radiokuuluvuuteen on yleensä vähäinen. Radiosignaali kohtaa kerrostalon katon joka tapauksessa loivassa kulmassa, jolloin efektiivinen pinta-ala jää pieneksi. Lisäksi matka alempiin kerroksiin tapahtuu tyypillisesti vaimentavien teräsbetonirakenteisten välipohjien läpi. 2.2 Matkapuhelinverkot ja päätelaitteet Kuuluvuusongelmien määrän lisääntyminen osuu ajallisesti matkapuhelimien kehityksen vaiheeseen, jossa entistä monipuolisemmat ja korkeampia taajuuksia käyttävät nk. älypuhelimet yleistyvät nopeasti. Puhelimien kehittyessä entisistä yhden tekniikan puhelimista monen tekniikan puhelimiksi saattaa selittää joukon ongelmia. Digitaalisen mobiiliviestinnän alkuvaiheessa käytettiin ainoastaan yhtä, ja vertailumielessä matalaa 900 MHz taajuutta. Jatkossa taajuusalueiden määrä on lisääntynyt ja itse taajuudet ovat kasvaneet. Nykyiset puhelimet tukevat useita tekniikoita ja toimivat useilla taajuusalueilla. Monipuolisemman palvelun tarjoaman korkeamman taajuuskentän väliaikaisesti heiketessä yrittää puhelin siirtyä yksinkertaisempaan palvelumuotoon, tyypillisesti matalampaan taajuuteen. Vaihto ei aina onnistu, vaan seurauksena saattaa olla epämieluisia häiriöitä, jopa katkoksia. Nykypuhelimet tarjoavat myös joukon normaaliin matkapuhelinviestintään kuulumattomia langattomia lisäpalveluita kuten lähiyhteydet muihin laitteisiin, paikannuspalvelut jne. Myös nämä palvelut tarvitsevat omat radiotaajuutensa. Eri taajuuk- 8
9 sien ja aaltomuotojen (GSM, UMTS, LTE, Bluetooth, WLAN jne.) vaatimien antenniratkaisujen integroiminen taskuun mahtuvaan matkapuhelimeen on ollut suuri haaste alan laitevalmistajille eikä optimointi luotettavan puheyhteyden takaamiseksi ole aina ollut paras mahdollinen. 2.3 Tukiasemat Korkeammat taajuusalueet vaativat tiheämpää tukiasemaverkkoa. Tukiasemat pyritään asentamaan korkeille kohdille maaston muotoja, mastoja tai olemassa olevia korkeita rakenteita hyödyntäen. 900 MHZ -tukiasemat sijaitsevat vapaassa maastossa ja kun liikennetiheys on pienehkö, tyypillisesti noin 10 km etäisyyksillä toisistaan MHZ -tukiasemien etäisyydet ovat pienempiä, mutta perusteknologiasta johtuen silti harvemmassa kuin pelkän taajuuseron johdosta määräytyisivät (tiheys kasvaa periaatteessa suhteessa taajuuden neliöön). Kaupunkialueilla tukiasematiheys on paljonkin suurempi johtuen rakennusten muodostamista esteistä ja suuresta liikennetiheydestä. Kuva 6 Tukiasemien antenneja. Mikäli tukiasema sijaitsee kohtuullisella etäisyydellä suhteessa lähetystehoon ja suorassa kulmassa rakennuksen julkisivuun nähden, ei kuuluvuusongelmia yleensä esiinny edes erittäin energiatehokkaissa asuinkerrostaloissa. Pitkä etäisyys ja/tai viisto radiosignaalin tulokulma julkisivuun nähden vaikeuttavat tilannetta oleellisesti. Operaattorit pystyvät hyvin harvoin sijoittamaan tukiasemansa RF-kentän peiton kannalta optimaalisesti. Mastojen sijoittelu rakennetussa ympäristössä liittyy aina maankäyttöön ja asemakaavasuunnitteluun. Ristiriita kuluttajan vaatiman moit- 9
10 teettoman matkapuhelinkuuluvuuden ja asukkaan kotipiirin läheisyyteen sijoitettavaksi suunnitellun radiomaston välillä on ilmeinen. Etenkin arvorakennusten muodostaman kaupunkikuvan säilyttämisen tarve rajoittaa tukiasemien optimaalista sijoittelua erityisesti vanhemmissa kaupunkiympäristöissä. Toiminnallisesti tukiaseman mahdollistama peitto on sitä parempi, mitä korkeammalle antennit voidaan sijoittaa, eli mitä enemmän totuttua rakennusten muodostamaa silhuettia rikotaan. Kuva MHz -tukiasemien verkko Periaate 2100 MHz -tukiasemien verkko Periaate (Lähde: TTY) 3 Kuuluvuusongelmat Usein yleistetään energiatehokkaan rakennuksen vaipan jo sinänsä muodostavan esteen moitteettomalle radiokuuluvuudelle sisätiloissa. Tämä ei ole koko totuus, koska merkittäviä ongelmia ei ole havaittu lukuisissa pienkohteissa, vaikka niiden energiatehokkuus on viety äärimmilleen, lähes nollaenergiatasoon. Aikana, jolloin matkapuhelimien sisäkäytön ongelmat asuinkerrostaloissa ovat voimakkaasti yleistyneet, on tapahtunut mm. seuraavia muutoksia: - ikkunalasipinnoitteiden (1 2 lasissa) käyttö on edelleen lisääntynyt - joihinkin lämmöneristeisiin on tullut metallikalvoja - teräsverkolla vahvistetun kuorirappauksen käyttö on lisääntynyt - kattokermeissä on myös metallipintaisia ratkaisuja - nopea siirtyminen useisiin ja korkeampiin taajuuksiin (2G 3G) - älypuhelimien nopea yleistyminen ja lankapuhelimista luopuminen 10
11 Kuva 8 Tampereen tekninen yliopisto on tehnyt selvityksiä rakennusten ja ympäristön matkapuhelinkuuluvuuteen vaikuttavista tekijöistä. Tutkija Mikko Keskikastari mittaa eri operaattoreiden eri taajuusalueiden RF-kentänvoimakkuuksia, tässä ennen ja jälkeen ikkunavaihdon. Vertailuarvot mitattiin ulkopuolelta. 3.1 Uudisrakentaminen Uudisrakentamisessa valtaosa asennettavista ikkunoista on kolmilasisia 1+2 rakenteita, joista toinen 2k-eristyslasin laseista on pinnoitettu energiansäästölasi. Pyrittäessä erittäin energiatehokkaisiin ikkunoihin yhden pinnoitetun lasin lisääminen on kustannustehokas ratkaisu, mutta tällöin myös RF-vaimennus lisääntyy. Tällainen ikkuna on rakenteeltaan useimmiten 2+2 tai 1+3. Pinnoitteiden poisjättö ikkunalaseista ei ole mahdollista energiatehokkuusvaatimuksista oleellisesti lipsumatta. Betonisandwich-elementeissä ei ole tapahtunut merkittävää muutosta. Rakenteet ovat aina raudoitettuja. Betoni itsessäänkin vaimentaa signaalia tehokkaasti verrattaessa seinää tiili- tai puurunkoiseen seinään. Mikäli lämpörappauksessa käytetään tiheää teräsverkkoa lujitemuovisen sijaan, lisääntyy RF-vaimennus vielä merkittävästi. Telepuolella taas hyvälaatuinen 900 MHz (GSM/2G)-kuuluvuus on toteutettavissa helpommin kuin uudemmissa ja korkeampien taajuuksien tekniikoissa. Nk. älypuhelimissa on tyypillisesti jouduttu tekemään enemmän kompromisseja kuuluvuuden suhteen kuin yksinkertaisemmissa malleissa. Lankapuhelimet toimivat varsin luotettavina varayhteyksinä niin kauan kuin niitä oli yleisesti käytettävissä. Suomi on kuitenkin yksi nopeimmin lankapuhelinyhteyksiä harventava maa. 11
12 3.2 Korjausrakentaminen Suomen rakennuskanta uusiutuu noin 1 1,5 % vuodessa. Olemassa olevan rakennuskannan energiatehokkuuden parantaminen on siis kokonaisuuden kannalta täysin keskeistä. Siksi onkin oleellista, että samantasoiset vaatimukset kuin uudisrakentamisessa kohdistetaan myös korjausrakentamiseen aina kun se on teknisesti mahdollista. TTY:n tekemien mittausten mukaan vanhojen asuinkerrostalojen on havaittu vaimentavan matkapuhelinsignaalia uusia rakennuksia keskimäärin 13 db vähemmän (TTY), ero on merkittävä (kuva 9). Kuva 9 Uusien ja vanhojen asuinkerrostalojen radiosignaalitasojen vertailua sisätiloissa, ero tyypillisesti toistakymmentä desibeliä (Lähde: TTY). Syynä ei suinkaan ole yksinomaan vanhojen asuinkerrostalojen vanhat ikkunat pinnoittamattomine laseineen, sillä merkittävässä osassa vanhoja kerrostaloja ikkunat oli jo uusittu suurella todennäköisyydellä pinnoitettuja laseja sisältäviin tyyppeihin. Mikäli korjaushankkeen yhteydessä on tarkoitus parantaa julkisivujen energiatehokkuutta eristerappauksella ja epäily heikosta matkapuhelinkuuluvuudesta on perusteltu, kannattaa harkita esim. lasikuituvalmisteista rappausverkkoa käyttävää rappaustekniikkaa perinteisen teräsverkkoon perustuvan menetelmän sijaan. Mikäli korjaushankkeen yhteydessä on tarkoitus uusia ikkunat, pitää uusien ikkunoiden täyttää samat vaatimukset kuin uudisrakentamisessa käytettävien ikkunoiden. Jos uusittavissa ikkunoissa ei ole pinnoitettuja energiasäästölaseja ja matkapuhelinkuuluvuuden tiedetään olevan heikon, kannattaa ratkaisua ryhtyä hakemaan hyvissä ajoin. Luvussa 4 on esitetty vaihtoehtoisia tapoja. Asuinkerrostalon julkisivun laajan korjaushankkeen yhteydessä korjataan usein sekä betonisandwich-rakenne, että vaihdetaan ikkunat. Ennen hankkeeseen ryhtymistä kannattaa yrittää selvittää alueen matkapuhelinkuuluvuus. Mikäli epäilyjä herää, on suositeltavaa harkita esimerkiksi rappaustekniikkaa, jossa metalliverkon sijaan käytetään lasikuituverkkoa. 12
13 Kuva 10 Tyypillinen korjausrakentamishanke jossa uusitaan sekä ikkunat, että betonisandwich elementtien eriste- ja kuorirakenteet. Korjausrakentamisessa seinärakenteiden lisälämmöneristäminen ei välttämättä edellytä metalliverhoiltuja lämmöneristyslevyjä. Mikäli näitä käytetään, niiden voimakas RF-vaimennus tulee ottaa huomioon. 4 Ratkaisumalleja Niin yhdyskunta- kuin rakennussuunnittelussa on toimivuuden, joustavuuden, arkkitehtuurin ynnä muiden laadukkaalta rakennetulta ympäristöltä perinteisesti vaadittujen ominaisuuksien ohella energiatehokkuus tullut aikaisempaa huomattavasti keskeisempään asemaan. Uudisrakentamisessa pyritään useita vuosikymmeniä vaikuttaviin ratkaisuihin. Sama koskee perusteellisempia korjausrakentamishankkeita. ICT-teknologioiden uudistumissyklit ovat paljon lyhyempiä, uusia matkapuhelintekniikoita syntyy muutamien vuosien, korkeintaan vuosikymmenen välein; ARP, NMT, 2G, 3G, 4G. Tätä kirjoitettaessa spekuloidaan 5G-ominaisuuksista, vaikka 4G on vielä käyttöönottovaiheessa. Radiosignaalin voimakkuuteen ja laatuun voidaan rakennusteknisin keinoin vaikuttaa vain rajallisesti. Lähtökohtana on joka tapauksessa riittävä RF-kenttä rakennusten ulkopuolella. Tukiasemien sijainnilla suhteessa julkisivuun on lisäksi sisäkuuluvuuden kannalta keskeinen suuntavaikutus. 13
14 Eri rakennusmateriaaleilla ja rakenteilla on tunnetusti vaikutus RF-signaalin läpäisyn vaimenemiseen. Laboratoriomittauksilla näitä läpäisy-/vaimennus-ominaisuuksia voidaan määritellä varsin yksinkertaisin menetelmin. Onkin esitetty ajatus RFvaimennukseen verrannollisen nk. RF-luvun käyttöönottamisesta. Periaatteessa RF-vaimennusta kuvaavan RF-luvun käyttö tuntuisi sinänsä suoraviivaiselta. Suurimpana käytön esteenä on toistaiseksi se, että luvun määrittelyn perusteita ei ole sovittu. Teknisistä ongelmista voidaan mainita esimerkiksi materiaalien ja rakenteiden vaimennusominaisuuksien taajuusriippuvuus. Lisäksi tänään käytettyjen aaltomuotojen rinnalle saattaa tulla uusia, nykyisistä läpäisyomineisuuksiltaan poikkeavia tekniikoita jne. Joka tapauksessa ennen RF-luvun laajempaa käyttöönottoa sen määrittely pitää standardoida, jolloin materiaalien ja tuotteiden ominaisuudet voidaan liittää CE-merkintäjärjestelmän piiriin myös tältä osin. 4.1 Rakentamisen ratkaisut Julkisivujen RF-aukotus Rakenteellisesti suoraviivainen tapa on järjestää rakennuksen vaippaan ns. RFaukkoja, joiden kohdalla vaimennus on merkittävästi muuta vaippaa matalampi. Kuten aiemmin on esitetty, ei rakennuksen energiatehokas vaippa sinänsä ole este hyvälle RF-kentän läpäisevyydelle. Vaikka julkisivuratkaisuna halutaan pitäytyä voimakkaasti RF-kenttää vaimentavassa rakenteessa, kuten betonisandwich, voidaan vaippaan jättää radiosignaalia hyvin läpäiseviä aukkoja energiatehokkuudesta tinkimättä. Aukot rakennetaan yleensä kevyemmästä materiaalista esim. ikkunoiden yhteyteen (väliin, ylä- tai alapuolelle) tai parvekeoveen. Ratkaisu tietenkin rajoittuu pääosin uudisrakentamiseen. Aukon sopiva muoto ja mitoitus määrittyy aallonpituudesta, kentän polarisaatiosuunnasta ja signaalin tulokulmasta. Suositeltavana nykyoloissa voidaan pitää minimissä 300 mm x 600 mm (l x k) suorakulmaista aukkoa. Suositus perustuu TTY:n tekemiin mittauksiin. Kuva 11 Radioaaltojen eteneminen aukosta ja optimointimittausten periaate (Lähde: TTY). 14
15 Uudisrakentamisessa RF-aukon ehkä luontevin sijainti on siis välittömästi ikkunan vieressä, jolloin julkisivuun jätetään noin 30 cm ikkunaa leveämpi aukko. Koska tulevaisuutta on vaikea ennustaa; tukiasemien paikat saattavat muuttua, asiakas vaihtaa operaattoria, samassa asunnossa voi olla usean operaattorin asiakkaita jne., olisi varminta varustaa jokainen huonetila omalla RF-aukolla. Teknisesti aukon rakenne on periaatteessa suoraviivainen. Se voidaan varustella julkisivuelementtitoimittajan toimesta valmiiksi, tehdä työmaalla tai kuulua ikkuna/ovitoimitukseen. Kuvassa 12 on esitetty joitakin esimerkkejä uudehkoista asuinkerrostaloista, joiden ikkunoiden vieressä saattaisi hyvinkin sijaita RF-aukko. Nykyisin arkkitehtisuunnittelussa on ikkunoiden viereisiin aiheisiin päädytty muista kuin radiokuuluvuussyistä. On kuitenkin hyvä tiedostaa, että julkisivun RF-aukotus ei takaa yhtä varmatoimista ja laadukasta matkaviestinyhteyttä kuin esimerkiksi sisäverkkojen mahdollistamat ratkaisut. Kuva12 RF-aukotuksen mahdollisuuksia. 15
16 Kuva 13 Mikäli julkisivun verhous tehdään paikalla muuraamalla, ei RF-aukon ja vieressä jatkuvan tiilijulkisivun saumaa voida silmämääräisesti erottaa. Korjausrakentamisessa RF-aukon järjestäminen korjattavaan julkisivuun on yleisesti erittäin hankalaa ja työlästä. Kuitenkin, jos vanhoissa, uusittavaksi suunnitelluissa ikkunoissa on levyrakenteinen tuuletusluukku, kannattaa vastaavan tyyppinen rakenne säilyttää myös uusissa ikkunoissa. Koko ikkunan korkuinen luukku yleensä toteuttaa RF-aukolta edellytetyn kokovaatimuksen. Tärkeätä on varmistaa, että uuden ikkunan vastaava osa ei sisällä metalliverkkoa tai levyä. Kuva 14 Ellei rakennuksessa ole sisäverkkoa, saattaa tuuletusluukku toimia riittävänä RF-aukkona. 16
17 Ikkuna ilman pinnoitettettuja laseja TTY:n tekemissä kenttämittauksissa on havaittu ikkunan tai parvekeoven avaamisen lisäävän RF-kentänvoimakkuutta sisätiloissa muutamia, parhaimmillaan jopa toistakymmentä desibeliä. Tämä puolestaan tarkoittaisi sitä, että lasipinnoitteiden jättäminen pois ikkunasta parantaisi radiokuuluvuutta. Kuva 15 Ikkunan tai oven avaamisen vaikutus RF-kentän voimakkuuteen sisätilassa (Lähde: TTY). Radiokuuluvuusongelman ratkaiseminen energiatehottomilla ikkunoilla olisi kuitenkin äärimmäisen lyhytnäköistä. Tällaisia ikkunoita pitäisi olla yksi huonetta kohden jokaisella julkisivulla. Ikkunan valoaukko on julkisivun ainoa osa, josta saamme luonnonvaloa sisään ja joka muodostaa näköyhteyden ulos. Lasin pinnoittaminen on ainoa kustannustehokas tapa merkittävästi parantaa valoaukon lämmöneristävyyttä. Eikä kyse ole ainoastaan rakennuksen lämmitysenergian tarpeesta, vaan merkittävässä määrin oleskeluviihtyvyydestä, jota kylmät ikkunapinnat oleellisesti laskevat. Kylmien pintojen haittana on lisäksi sisäilman kosteuden kondensoitumisen, jopa huurtumisen riskit. 4.2 Telepuolen ratkaisut Tukiasemaverkon tiivistäminen Yhdessä maankäytön suunnittelun ja kaavoituksen sekä operaattoreiden kanssa pyritään tukiasemaverkkojen optimointiin siten, että ne parhaalla mahdollisella tavalla palvelevat matkapuhelinten käyttöä alueen rakennusten sisätiloissa. 17
18 Tehtävä on laaja, eikä kenelläkään osapuolista ole valmista organisaatiota tehtävän hoitoon. On lisäksi todennäköistä, että kaikkia ongelmia ei näin pystytä ratkaisemaan, mutta tämänsuuntainen toiminta on kokonaisuuden kannalta joka tapauksessa erityisen toivottavaa. Kohdekohtaisesti tulisi riittävän aikaisessa vaiheessa selvittää potentiaaliset heikon kuuluvuuden riskit. Näin voidaan jo suunnittelu- ja budjetointivaiheessa varautua esimerkiksi jäljempänä esitettyihin vaihtoehtoihin. Passiiviset antenniratkaisut Passiiviset antenniratkaisut ovat toistinratkaisuja ilman aktiivisia komponentteja. Järjestelmä koostuu ulkoantennista ja sisäantennista, jotka ovat kytkettynä toisiinsa koaksiaalikaapelilla tai muulla siirtolinjalla. Passiiviset antenniratkaisut voivat helpottaa kuuluvuusongelmaa yksittäistapauksissa, erityisesti pientaloissa, mutta eivät sovellu laajemmaksi ratkaisumalliksi ongelmaan esimerkiksi kerrostaloissa. Kotitukiasemat, nk. Femtosolu-ratkaisut Femto-tukiasemat ovat operaattorikohtaisia, joten ne ratkaisevat kuuluvuusongelman kerrallaan vain yhden operaattorin ja talouden osalta. Lisäksi femtotukiasemien yhteydessä nousee usein esille myös muun muassa tietoturvaan, häiriöihin ja väärennöksiin liittyviä huolia. Femto-tukiasemien keskinäisiä häiriöitä ilmenee todennäköisemmin kerrostaloissa, joissa soluja on samanaikaisessa käytössä paljon. Lisäksi kotitukiasemaratkaisujen taajuustarpeet on otettava huomioon radioverkkosuunnittelussa. Pelkkä femto-ratkaisu ei riitä vastaukseksi koko sisätilakuuluvuusongelmaan. Ensinnäkin monet suomalaistaloudet elävät pelkän langattoman laajakaistan varassa, kun taas femto-tukiasema edellyttää toimiakseen kiinteää laajakaistayhteyttä (kuitu/adsl). Toinen keskeinen rajoite on se, että femto-tukiasemat eivät tue vanhempia matkapuhelimia, joita Suomessa tulee arvioiden mukaan olemaan suhteellisen paljon vielä lähitulevaisuudessakin. Aktiiviset toistimet Tällä hetkellä pienet, kuluttajien hankkimat toistimet ja aktiiviset antennivahvistimet ovat selkeästi kiellettyjä Suomessa. Kuluttajan käyttämästä piraattitoistimesta aiheutuu helposti huomattavia ongelmia operaattoreiden matkaviestinverkkoihin ja sen kautta muiden kuluttajien matkaviestinyhteyksiin. Sisäverkkojärjestelmät Yleisesti nähdään, että ainakin suurempien asuinkerrostalojen tulevaisuuden ratkaisut perustuvat sisäverkkojärjestelmään. Sisäantenniverkko koostuu talojakamosta lähtevästä pari-, koaksiaali- tai valokuitukaapelista ja jakajista, joilla matkaviestinverkon signaali jaetaan rakennuksen si- 18
19 sälle porrastasanteiden yhteyteen asennettaville antenneille. Talojakamoon voidaan asentaa joko toistimia tai tukiasemia tuottamaan matkaviestinverkon peittoa sisäantenniverkon kautta. Riittävän laadukkaan sisäverkon kautta operaattorit voisivat kaupallisten, vapaaehtoisten sopimusten pohjalta tarjota talokohtaisia erityisratkaisuja suuriin kerrostaloihin niissä tapauksissa, kun kuuluvuutta ei voida järkevästi parantaa rakennuksen ulkopuolelta. Viestintävirastossa on hiljattain valmisteltu kiinteistön sisäverkkoja ja teleurakointia koskeva määräysluonnos M65. Määräys astuu voimaan Se ei kaikin osin ole optimoitu matkaviestimien paremman kuuluvuuden aikaansaamiseksi, mutta ensimmäinen päivitys tultaneen tekemään jo vuoden 2014 aikana. Periaatteessa kyse on kahdesta erillisestä verkosta, yhteisantenniverkosta ja yleiskaapelointijärjestelmästä. Kuva15 Sisäantenniverkon rakenne, periaate (Lähde: LVM). Kiinteistössä on yksi talojakamo, jossa operaattoreiden verkot yhdistetään sisäverkkoon, suuremmissa kiinteistöissä tarvitaan lisäksi useampia alijakamoita. Jokaisessa huoneistossa on nk. kotijakamo. kaapelointi toteutetaan tuplatähtiperiaatteella, eli talojakamosta johdetaan omat kaapelit erikseen kotijakamoihin, joista erikseen liityntärasioihin. Oleellista määräyksen noudattamisessa on, että se koskee kaikkia kiinteistöjä ja, että sitä pitää noudattaa aina kun rakennetaan uutta tai korjataan olemassa olevaa sisäverkkoa. Uudisrakentamisessa määräyksen soveltaminen on suoraviivaista ja selkeää. Osalle korjauskohteita näkymä on sen sijaan haasteellinen, ainakin kun kyseessä on säilyttävä korjaaminen. 19
20 Puhelimen taajuuden vaihtaminen Tätä kirjoitettaessa jo yli puolet suomalaisista käyttää vähintään 3G-tason matkapuhelimia. Triviaali ratkaisu useisiin tällaisten nk. monitaajuusmatkapuhelimien kuuluvuusongelmiin liittyy puhelimen ominaisuuteen vaihtaa taajuutta aina tarpeen vaatiessa. Tehdasasetuksin varustettu puhelin pyrkii käyttämään aina suurinta sille mahdollista kapasiteettia eli taajuutta kentänvoimakkuudesta riippuen. Koska 3G-kenttä on aiemmin esitetyistä syistä johtuen ainakin sisätiloissa tyypillisesti heikompi kuin GSM-kenttä, yrittää puhelin automaattisesti vaihtaa matalammalle GSM-taajuudelle korkeamman 3G-kentän heiketessä ajallisesti tai paikallisesti. Käytettävän taajuuden vaihto ei aina onnistu ongelmitta, seurauksena kiusalliset yhteyskatkokset. Kun kyseessä on pelkkä puhelimen nk. normaalikäyttö, kannattaa puhelimen käyttämä taajuus asettaa asentoon GSM/2G niissä tiloissa, joissa häiritseviä katkoksia tiedetään esiintyvän. 5 Radiotaajuisen säteilyn terveysriskit Matkaviestinnän yleistyessä on aina silloin tällöin noussut esiin huolestuminen käytetyn radiotaajuisen säteilyn ihmisille mahdollisesti aiheuttamista terveyshaitoista. Säteilyturvakeskuksen mukaan radiotaajuisen säteilyn terveysvaikutuksista on tehty huomattava määrä tutkimuksia kotimaassa ja kansainvälisesti. Kudosten lämpeneminen on radiotaajuisen säteilyn ainoa tunnettu haittavaikutus. Tavanomaisilla säteilytasoilla lämpeneminen on kuitenkin niin pientä, ettei haitallisia vaikutuksia esiinny. Suomessa on annettu radiotaajuisen säteilyn terveyshaittojen estämiseksi altistumisrajat erikseen väestölle ja työntekijöille. Ionisoimattoman säteilyn altistumisrajat väestölle on säädetty sosiaali- ja terveysministeriön asetuksella (294/2002), ja niiden noudattamista valvoo Säteilyturvakeskus. Erityiseksi huolenaiheeksi on noussut matkaviestinverkon tukiasemien aiheuttama säteily. Säteilyturvakeskuksen selvitysten mukaan matkaviestinverkkojen tukiasemat eivät standardien mukaisesti asennettuina kuitenkaan aiheuta sosiaali- ja terveysministeriön asetuksen rajoja ylittävää altistusta. Säteilyturvakeskuksen mukaan normaalitilanteessa tukiasemia huomattavasti altistavampaa radiotaajuista säteilyä aiheuttaa puhuttaessa yleensä korvalla pään vieressä pidettävä matkapuhelin. Matkapuhelimet ovat merkittävin radiotaajuisten kenttien lähde ihmisen elinympäristössä. Matkapuhelimesta johtuva altistuminenkaan ei kuitenkaan ylitä altistumisrajoja, eikä sen siten ole todettu aiheuttavan käyttäjälle terveyshaittoja. Pitkäkestoisen matkapuhelimen käytön mahdollisista terveysvaikutuksista ei kuitenkaan ole vielä täyttä varmuutta. Erityisesti kannattaa muistaa, että hyvä matkapuhelinkuuluvuus pienentää puhelinten aiheuttamaa altistumista: mitä parempi RF-kenttä on, sitä pienemmällä te- 20
21 holla matkapuhelin lähettää. Normaalitilanteessa matkapuhelin säätää automaattisesti lähetystehonsa mahdollisimman pieneksi muun muassa akun säästämiseksi ja muihin verkon käyttäjiin kohdistuvien häiriöiden minimoimiseksi. Kuitenkin jos kuuluvuus on heikkoa, matkapuhelin joutuu toimimaan täydellä teholla, joka sekin alittaa reilusti suurimman sallitun altistumisarvon (SAR-arvo). 6 Tutkimustietoa, lähdeluettelo Tässä ohjeessa ei anneta tarkkoja arvoja esimerkiksi erityyppisten matkaviestimien käyttämien radiotaajuuskenttien vaadituille ominaisuuksille eri olosuhteissa eikä erilaisten rakenteiden aiheuttamille kenttien vaimennusominaisuuksille. Näistä saa lisätietoa raporteista: Radiosignaalien vaimennusmittauksia nykyaikaisissa asuintaloissa Jarno Niemelä, Ari Asp ja Yaroslav Sydorov. TTY, 2012 Rakennusten sisätiloissa esiintyvien matkapuhelinten kuuluvuusongelmien ratkaisuvaihtoehtojen kartoitus Ari Asp, Yaroslav Sydorov, Mikko Keskikastari ja Jarno Niemelä. TTY, 2013 Rinnakkaisena selvityksenä on edennyt Liikenne- ja viestintäministeriön koordinoiman työryhmän hanke Matalaenergiarakennusten sisätiloissa esiintyviä matkaviestinverkon kuuluvuusongelmia. Selvitys valmistuu lokakuussa Raportit on saatavissa Rakennusteollisuus RT ry:n kotisivuilta osoitteesta 21